**ESA: 39 PREDLOG**

Na podlagi 11. člena Zakona o javno-zasebnem partnerstvu (Uradni list RS, št. 127/06), 286. čl. Energetskega zakon (Uradni list RS, št. 17/2014) in 15. člena Statuta občine Loški Potok (Uradni list, št. 86/2006, 49/2010) je občinski svet Občine Loški Potok na 6. redni seji dne 12. 11. 2015 sprejel

**S K L E P**

**o ugotovitvi javnega interesa za sklenitev javno-zasebnega partnerstva za oskrbo več objektov v Občini Loški Potok s toplotno energijo s kotlovnico na lesno biomaso**

I. SPLOŠNE DOLOČBE

1. člen

(vsebina)

Ta akt vsebuje odločitev o ugotovitvi javnega interesa za sklenitev javno-zasebnega partnerstva za oskrbo več objektov, ki so v lasti občine s toplotno energijo iz kotlovnice na lesno biomaso, ki se zgradi na občinskih parcelah št. 286/1 in 287/2, k.o. 1641 Hrib. Ti objekti so:

* Občina Loški Potok, Hrib 17
* OŠ dr Antona Debeljaka, Hrib 101
* Dom starejših občanov, Hrib 104
* Večstanovanjski objekt, Hrib 7
* Poslovno stanovanjski objekt z zdravstvenim domom, Hrib 102
* Kulturno turistični center, Hrib 14

Poleg tega ta akt določa predmet, pravice in obveznosti javnega in zasebnega partnerja, postopek izbire zasebnega partnerja in način financiranja izvedbe projekta.

Javni partner je Občina Loški Potok. Zasebni partner je pravna ali fizična oseba, izbrana na javnem razpisu kot izvajalec javno-zasebnega partnerstva.

Uporabniki storitve oskrbe s toplotno energijo s kotlovnico na lesno biomaso so Občina Loški Potok in v primeru priključitve drugih poslovnih in stanovanjskih objektov, ki niso v lasti občine, tudi lastniki posamezne nepremičnine.

II. VSEBINA IN PREDMET JAVNO-ZASEBNEGA PARTNERSTVA

2. člen

(javni interes)

Občinski svet s tem aktom potrjuje Dokument identifikacije investicijskega projekta izgradnje sistema daljinskega ogrevanja na lesno biomaso v kraju Hrib – Loški Potok (v nadaljevanju DIIP).

Občinski svet na podlagi DIIPa s tem aktom sprejema odločitev, da obstaja javni interes za oskrbo objektov, navedenih v 1. členu s toplotno energijo s kotlovnico na lesno biomaso v obliki javno zasebnega partnerstva.

Javni interes obsega:

* zamenjavo fosilnega energenta (kurilno olje) z lesno maso, ki je obnovljiv vir energije, s čimer se zmanjšuje izpuste CO2 in prispeva k uresničevanju strategije povečevanja izrabe obnovljivih virov energije,
* izrabe lokalnih energetskih virov in
* zniževanje stroškov ogrevanja v objektih, navedenih v 1. členu tega akta.

3. člen

(predmet)

Predmet javno-zasebnega partnerstva je:

* izgradnja nove kotlovnice in postavitev nove kotlovske opreme,
* priključitev uporabnikov na kotlovnico,
* upravljanje, obratovanje in razvoj kotlovnice,
* distribucija toplotne energije do uporabnikov.

4. člen

(obseg posameznih nalog)

Naloge iz 1. alineje 1. odstavka prejšnjega člena obsegajo izgradnjo nove kotlovnice, izvedbo potrebnih gradbenih del, dobavo in postavitev nove kotlovniške opreme, izvedbo potrebnih strojno inštalaterskih in elektro inštalaterskih del.

(2) Naloge iz 2. alineje prvega odstavka prejšnjega člena obsegajo izgradnjo vseh elementov kotlovnice in postavitev opreme v objektu končnih uporabnikov, ki so potrebni za zagotovitev distribucije toplotne energije do uporabnikovih naprav.

(3) Naloga iz 3. alineje prvega odstavka prejšnjega člena obsegajo upravljanje, razvoj in vzdrževanje kotlovnice, razvoj oskrbe s toplotno energijo, odgovornost za varnost in zanesljivost funkcioniranja kotlovnice, izvajanje potrebnih meritev ter preizkusov delovanja kotlovnice.

(4) Naloge iz 4. alineje prvega odstavka prejšnjega člena obsegajo obratovanje in s tem povezano zagotavljanje in prodajo toplotne energije uporabnikom.

(5) Izvajalec dejavnosti oskrbe s toploto mora poleg nalog prvega odstavka tega člena izvajati tudi vse druge naloge in dejavnosti, ki so z dejavnostjo oskrbe s toploto neločljivo povezane.

5. člen

(obveznosti javnega partnerja)

Javni partner bo zasebnemu podelil izključno pravico izgradnje nove kotlovnice na občinskih parcelah št. 286/1 in 287/2, k. o. 1641 Hrib in upravljanja s kotlovnico v objektih iz 1. člena, ki so v njegovi lasti in mu omogočil tak dostop do posameznih kotlovnic, da bo lahko opravil potrebna gradbena in instalacijska dela.

Javni partner je tudi dolžan zagotoviti, da uporabniki toplote, ki so delno ali v celoti financirani iz občinskega proračuna, redno plačuje stroške dobavljene toplote. Dobavljena toplota se obračunava na podlagi pogodbe, ki jo skleneta zasebni partner in uporabnik.

6. člen

(obveznosti zasebnega partnerja)

Zasebni partner prevzema obveznosti izvedbe vseh investicijskih ukrepov za izvedbo sistema daljinskega ogrevanja na lesno biomaso, vključno s pridobitvijo vseh potrebnih dovoljenj za začetek obratovanja.

Zasebni partner v celoti prevzema obveznost upravljanja, razvoja in vzdrževanja kotlovnice, odgovornost za varnost in zanesljivost funkcioniranja kotlovnice ter izvajanje potrebnih meritev ter preizkusov delovanja kotlovnice. V to obveznost spada tudi nakup goriva (lesni sekanci) in zagotavljanje redne dobave toplote uporabnikom pri čemer zasebni partner prevzema tudi obveznost nabave goriva v lokalnem okolju.

II. OBLIKA JAVNO-ZASEBNEGA PARTNERSTVA

7. člen

(oblika javno zasebnega partnerstva)

Javno zasebno partnerstvo se izvede v obliki koncesijskega razmerja.

III. TRAJANJE JAVNO ZASEBNEGA PARTNERSTVA

8. člen

(trajanje javno zasebnega partnerstva)

Koncesijska pogodba med javnim in zasebnim partnerjem se sklene za obdobje 15 let.

IV. POSTOPEK IZBIRE IZVAJALCA JAVNO-ZASEBNEGA PARTNERSTVA IN POGOJI TER MERILA ZA IZBOR

9. člen

(postopek izbire)

Zasebnega partnerja se izbere na podlagi javnega razpisa, v odprtem postopku.

V postopku izbire mora javni partner zagotoviti transparentno in enakopravno obravnavanje kandidatov.

10. člen

(pogoji za izbiro zasebnega partnerja)

Javni partner mora v postopku izbire zasebnega partnerja preveriti, ali je zasebni partner ekonomsko in finančno ter tehnično in kadrovsko sposoben prevzeti naloge izvajalca javno-zasebnega partnerstva.

Kandidati morajo v postopku izbire izkazati, da imajo zadostne reference s predmetnega področja in zagotovljen dostop do finančnih sredstev za realizacijo celotnega projekta javno-zasebnega partnerstva.

11. člen

(merila za izbor zasebnega partnerja)

Za izbor zasebnega partnerja se kot glavno merilo uporabi ekonomsko najugodnejša ponudba. Z javnim razpisom se kot dopolnilna lahko določi tudi druga merila.

Javni partner mora oblikovati jasna in transparentna merila za izbor zasebnega partnerja, ki bodo omogočila izbor najugodnejšega kandidata.

12. člen

(pooblastilo)

Za objavo javnega razpisa, izvedbo postopka izbire zasebnega partnerja, izbiro izvajalca javno-zasebnega partnerstva, podelitev soglasja za izvajanje dejavnosti distribucije toplote kot tržne dejavnosti in podpis pogodbe o javno-zasebnem partnerstvu ter ostala dejanja v postopku sklenitve in izvajanja javno-zasebnega partnerstva se pooblasti župana.

13. člen

(strokovna komisija)

Za pripravo in izvedbo javnega razpisa, pregled in oceno prispelih vlog oziroma prijav ter za pripravo strokovnega poročila župan imenuje strokovno komisijo.

Strokovna komisija ima predsednika in najmanj dva člana.

Predsednik in vsi člani strokovne komisije morajo izpolnjevati pogoj iz drugega odstavka 52. člena ZJZP, kar potrdijo s podpisom izjave. Člana strokovne komisije, za katerega se ugotovi, da ne izpolnjuje postavljenega pogoja iz prejšnjega stavka, se nemudoma izloči iz strokovne komisije in se imenuje nadomestnega člana.

Za strokovno-tehnično pomoč in svetovanje v postopku priprave in izvedbe javnega razpisa lahko strokovna komisija uporabi strokovne službe javnega partnerja ali zunanje strokovnjake. Člani strokovne komisije so lahko tudi neodvisni zunanji strokovnjaki, ki razpolagajo s specifičnim znanjem, potrebnim za uspešno izbiro izvajalca javno-zasebnega partnerstva.

Poročilo strokovne komisije je podlaga za pripravo akta izbire izvajalca javno-zasebnega partnerstva, ki ga izda občinska uprava.

V. VZPOSTAVITEV IN PRENEHANJE JAVNO-ZASEBNEGA PARTNERSTVA

14. člen

(vzpostavitev)

Pravice in obveznosti, ki izhajajo iz razmerja javno-zasebnega partnerstva, nastanejo s trenutkom sklenitve koncesijske pogodbe. Akt izbire preneha veljati, če izbrani zasebni partner pogodbe ne podpiše v roku 30 dni od njegove pravnomočnosti.

15. člen

(prenehanje)

Razmerje javno-zasebnega partnerstva preneha z izpolnitvijo vseh pogodbenih obveznosti obeh partnerjev oziroma s pretekom pogodbenega roka. Pogoji in način predčasnega prenehanja razmerja javno-zasebnega partnerstva se določijo s pogodbo.

VI. RAZMERJE MED JAVNIM IN ZASEBNIM PARTNERJEM

16. člen

(pravice in obveznosti partnerjev)

Pravice in obveznosti javnega in zasebnega partnerja se uredijo s koncesijsko pogodbo. Pogodba mora biti sklenjena na način, ki zagotavlja uravnoteženo izvajanje javno-zasebnega partnerstva in na način, ki zagotavlja, da vsak izmed partnerjev prevzema tista poslovna tveganja, ki jih najlažje obvladuje.

Javni partner mora s koncesijsko pogodbo vzpostaviti mehanizme, s katerimi zagotovi učinkovito zavarovanje javnega interesa.

VII. NAČIN FINANCIRANJA

17. člen

(način financiranja)

Sredstva za izvedbo investicije zagotovi zasebni partner.

Sredstva za tekoče obratovanje zagotovi zasebni partner iz prihodkov za dobavljeno toploto uporabnikom.

VIII. NADZOR

18. člen

(nadzor)

Nadzor nad izvajanjem javno-zasebnega partnerstva vršita župan in občinski svet.

19. člen

(veljavnost akta)

Ta akt začne veljati naslednji dan po objavi v Uradnem listu Republike Slovenije.

Št. Xxx

V Loškem Potoku, dne XXXX

 Župan

 Ivan Benčina